ગુજરાતની ચૂંટણીની તારીખ જાહેર થઇ ગયા પછી હવે આચાર સંહિતાનો અમલ થતાં મુખ્યમંત્રી સહિત કેબિનેટ મંત્રીઓ અને સરકારના પદાધિકારીઓની ગાડીઓ સરકારમાં જમા કરાવી દેવામાં આવી છે. સચિવાલયમાં હવે મંત્રીમંડળના સભ્યોની પ્રાઇવેટ ગાડીઓ દેખાચ છે જેમાં સાયરન પણ નથી અને લાઇટ પણ નથી. જો કે સુરક્ષા વ્યવસ્થામાં કોઇ ફેરફાર કરવામાં આવ્યો નથી. આચારસંહિતાનો અમલ શરૂ થતાં જ સચિવાલયમાં મુલાકાતીઓની ભીડ અદ્રશ્ય થઇ ચૂકી છે. ગુજરાતના સરકીટ હાઉસ હવે ચૂંટણી પંચના તાબે થઇ ચૂક્યાં છે. સરકારને બદલીનો નિર્ણય કરવો હોય તો પણ હવે ચૂંટણી પંચની મંજૂરી જોઇશે. ગુજરાતનું સમગ્ર વહીવટી તંત્ર ચૂંટણી પંચને તાબે થયું છે. સચિવાલયનું કામ ઓછું થયું છે પરંતુ જિલ્લા વહીવટી તંત્ર અને ચૂંટણી પંચમાં કામ કરતાં અધિકારી તેમજ કર્મચારીઓની કામગીરી બેવડાઇ છે. જિલ્લા વહીવટી તંત્રને ચૂંટણી પંચે આદેશ આપી અધિકારીઓ તેમજ કર્મચારીઓની રજાઓ રદ કરી છે. આવશ્યક સંજોગોમાં રજા લેવાની થાય તો ચૂંટણી પંચની મંજૂરી લેવાની ફરજીયાત બનાવવામાં આવી છે.